CELEX: 32019R1197
Language: el
Date: 2019-07-09 00:00:00
Title: Κανονισμός (ΕΕ, Ευρατόμ) 2019/1197 του Συμβουλίου, της 9ης Ιουλίου 2019, για τη λήψη μέτρων σχετικά με την εκτέλεση και τη χρηματοδότηση του γενικού προϋπολογισμού της Ένωσης για το 2019 σε σχέση με την αποχώρηση του Ηνωμένου Βασιλείου από την Ένωση

15.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 189/1
               
            
         ΚΑΝΟΝΙΣΜΟΣ (ΕΕ, Ευρατόμ) 2019/1197 ΤΟΥ ΣΥΜΒΟΥΛΙΟΥ
         της 9ης Ιουλίου 2019
         για τη λήψη μέτρων σχετικά με την εκτέλεση και τη χρηματοδότηση του γενικού προϋπολογισμού της Ένωσης για το 2019 σε σχέση με την αποχώρηση του Ηνωμένου Βασιλείου από την Ένωση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη την έγκριση του Ευρωπαϊκού Κοινοβουλίου (1),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση αυτή, δηλαδή από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το εν λόγω κράτος μέλος, αποφασίσει ομόφωνα την παράταση της περιόδου αυτής. Ελλείψει συμφωνίας αποχώρησης με το Ηνωμένο Βασίλειο καθώς και παράτασης της διετούς περιόδου που αναφέρεται στο άρθρο 50 παράγραφος 3 ΣΕΕ, σε μελλοντικές διεθνείς συμφωνίες μεταξύ του Ηνωμένου Βασιλείου και της Ένωσης, θα πρέπει να συμφωνηθεί δημοσιονομικός διακανονισμός όσον αφορά τις δημοσιονομικές υποχρεώσεις που απορρέουν από τη συμμετοχή του Ηνωμένου Βασιλείου στην Ευρωπαϊκή Ένωση ως κράτους μέλους.
                  
               
                     (2)
                  
                  
                     Ο παρών κανονισμός δεν θίγει τις υποχρεώσεις που έχουν αναλάβει αντίστοιχα η Ένωση και το Ηνωμένο Βασίλειο και οποίες απορρέουν από το συνολικό διάστημα κατά το οποίο το Ηνωμένο Βασίλειο υπήρξε μέλος της Ένωσης.
                  
               
                     (3)
                  
                  
                     Ως εκ τούτου, είναι αναγκαίο να θεσπιστούν κανόνες για τις σχέσεις μεταξύ της Ένωσης, αφενός, και του Ηνωμένου Βασιλείου και των δικαιούχων του, αφετέρου, όσον αφορά τη χρηματοδότηση και την εκτέλεση του γενικού προϋπολογισμού της Ένωσης («ο προϋπολογισμός») το 2019.
                  
               
                     (4)
                  
                  
                     Οι Συνθήκες δεν προβλέπουν άλλες εξουσίες από εκείνες που ορίζονται στο άρθρο 352 της Συνθήκης για τη λειτουργία της Ευρωπαϊκής Ένωσης (ΣΛΕΕ) και στο άρθρο 203 της Συνθήκης για την ίδρυση της Ευρωπαϊκής Κοινότητας Ατομικής Ενέργειας για τη θέσπιση μέτρων σχετικά με την εκτέλεση και τη χρηματοδότηση του προϋπολογισμού το 2019 σε σχέση με την αποχώρηση του Ηνωμένου Βασιλείου από την Ένωση.
                  
               
                     (5)
                  
                  
                     Το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο συμμετέχουν σε ορισμένα προγράμματα ή δράσεις της Ένωσης λόγω της συμμετοχής του Ηνωμένου Βασιλείου ως κράτους μέλους της Ένωσης. Η συμμετοχή βασίζεται στις συμφωνίες που έχουν συναφθεί με το Ηνωμένο Βασίλειο ή με πρόσωπα ή οντότητες που είναι εγκατεστημένα στο Ηνωμένο Βασίλειο, ή στις αποφάσεις υπέρ του Ηνωμένου Βασιλείου ή προσώπων ή οντοτήτων που είναι εγκατεστημένα στο Ηνωμένο Βασίλειο, οι οποίες συνιστούν νομικές δεσμεύσεις.
                  
               
                     (6)
                  
                  
                     Για πολλές από αυτές τις συμφωνίες και αποφάσεις, οι κανόνες που διέπουν την επιλεξιμότητα απαιτούν ο δικαιούχος να είναι κράτος μέλος ή πρόσωπο ή οντότητα που να είναι εγκατεστημένα σε κράτος μέλος. Η επιλεξιμότητα του Ηνωμένου Βασιλείου ή των προσώπων ή των οντοτήτων που είναι εγκατεστημένα στο Ηνωμένο Βασίλειο συνδέεται σε τέτοιες περιπτώσεις με την ιδιότητα κράτους μέλους του Ηνωμένου Βασιλείου. Η αποχώρηση του Ηνωμένου Βασιλείου από την Ένωση έχει επομένως ως συνέπεια την απώλεια της επιλεξιμότητας αυτών των αποδεκτών όσον αφορά την ενωσιακή χρηματοδότηση στο πλαίσιο των συμφωνιών και των αποφάσεων. Ωστόσο, αυτό δεν αφορά περιπτώσεις στις οποίες πρόσωπα και οντότητες που είναι εγκατεστημένα στο Ηνωμένο Βασίλειο συμμετέχουν σε δράση ως πρόσωπα και οντότητες που είναι εγκατεστημένα σε τρίτη χώρα και υπό τις προϋποθέσεις που ισχύουν για αυτά βάσει των αντίστοιχων κανόνων της Ένωσης.
                  
               
                     (7)
                  
                  
                     Θα είναι επωφελές τόσο για την Ένωση και τα κράτη μέλη της όσο και για το Ηνωμένο Βασίλειο και τα πρόσωπα και τις οντότητες που είναι εγκατεστημένα στο Ηνωμένο Βασίλειο να εκτελέσουν τον προϋπολογισμό για το 2019 όπως έχει εγκριθεί για το εν λόγω έτος. Θα είναι επίσης επωφελές να εξακολουθήσουν να εφαρμόζονται για ολόκληρο το 2019 οι νομικές δεσμεύσεις που έχουν υπογραφεί και εγκριθεί πριν από την ημερομηνία αποχώρησης.
                  
               
                     (8)
                  
                  
                     Ως εκ τούτου, είναι σκόπιμο να καθοριστούν οι προϋποθέσεις υπό τις οποίες το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο θα συνεχίσουν να είναι επιλέξιμα το 2019 όσον αφορά τις συμφωνίες που έχουν υπογραφεί με αυτά και τις αποφάσεις που έχουν εκδοθεί σχετικά με αυτά μέχρι την ημερομηνία κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού («ημερομηνία αποχώρησης»). Οι προϋποθέσεις αυτές συνίστανται σε γραπτή επιβεβαίωση της δέσμευσης εκ μέρους του Ηνωμένου Βασιλείου προς την Επιτροπή ότι θα συνεχίζει να καταβάλει συνεισφορά η οποία υπολογίζεται βάσει των εκτιμώμενων ιδίων πόρων του Ηνωμένου Βασιλείου όπως προβλέπεται στον προϋπολογισμό για το 2019 ως έχει μετά την τελική του έγκριση, στην καταβολή μιας πρώτης δόσης από το Ηνωμένο Βασίλειο καθώς και σε γραπτή επιβεβαίωση της δέσμευσης εκ μέρους του Ηνωμένου Βασιλείου προς την Επιτροπή ότι θα επιτρέψει τη διενέργεια πλήρων ελέγχων από την Ένωση σύμφωνα με τους ισχύοντες κανόνες. Με δεδομένη την ανάγκη για ασφάλεια δικαίου, είναι σκόπιμο να περιοριστεί ο χρόνος για την εκπλήρωση των προϋποθέσεων. Η Επιτροπή θα πρέπει να εκδώσει απόφαση σχετικά με την εκπλήρωση των προϋποθέσεων.
                  
               
                     (9)
                  
                  
                     Η προϋπόθεση όσον αφορά τη συνεισφορά του Ηνωμένου Βασιλείου βασίζεται στον προϋπολογισμό του 2019, ως εγκρίθηκε. Ως εκ τούτου, θεωρείται εύλογο ότι κανένα κράτος μέλος δεν θα πρέπει να περιέλθει σε δυσμενέστερη θέση όσον αφορά τη συνεισφορά του σε σχέση με τα προβλεπόμενα στον προϋπολογισμό του 2019, ως εγκρίθηκε, μετά την έκδοση του παρόντος κανονισμού. Συνεπώς, προκειμένου να διασφαλιστεί ο θετικός αντίκτυπος του παρόντος κανονισμού για όλα τα κράτη μέλη, είναι σκόπιμο να αφαιρεθεί ένα συγκεκριμένο ποσό από το ποσό της συνεισφοράς του Ηνωμένου Βασιλείου που θα εγγραφεί στον γενικό προϋπολογισμό της Ένωσης. Το εν λόγω συγκεκριμένο ποσό θα πρέπει να ωφελήσει τα κράτη μέλη τα οποία, σε διαφορετική περίπτωση, θα βρίσκονταν σε μειονεκτική θέση έπειτα από την έκδοση του παρόντος κανονισμού, όπως καθορίστηκε περαιτέρω με ειδικές πρακτικές ρυθμίσεις που ορίζουν την κατανομή των οφειλόμενων πληρωμών και αναθέτουν στην Επιτροπή την εκταμίευση του συγκεκριμένου ποσού.
                  
               
                     (10)
                  
                  
                     Εφόσον εξακολουθούν να πληρούνται οι προϋποθέσεις επιλεξιμότητας του Ηνωμένου Βασιλείου και των προσώπων και των οντοτήτων που είναι εγκατεστημένα στο Ηνωμένο Βασίλειο βάσει του παρόντος κανονισμού, είναι επίσης σκόπιμο να προβλεφθεί η επιλεξιμότητά τους το 2019 για τους σκοπούς των προϋποθέσεων που τίθενται σε προσκλήσεις υποβολής προτάσεων, προσκλήσεις υποβολής προσφορών, διαγωνισμούς ή σε οποιαδήποτε άλλη διαδικασία που μπορεί να οδηγήσει σε χρηματοδότηση από τον ενωσιακό προϋπολογισμό, με εξαίρεση ειδικές περιπτώσεις που σχετίζονται με την ασφάλεια και την απώλεια της ιδιότητας του μέλους του Ηνωμένου Βασιλείου στην Ευρωπαϊκή Τράπεζα Επενδύσεων, και να παρασχεθεί σε αυτά ενωσιακή χρηματοδότηση. Η εν λόγω ενωσιακή χρηματοδότηση θα πρέπει να περιοριστεί στις επιλέξιμες δαπάνες που πραγματοποιούνται το 2019, με την εξαίρεση των δημόσιων συμβάσεων που υπογράφονται πριν από το τέλος του 2019 κατ' εφαρμογή του τίτλου VII του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (2) («ο δημοσιονομικός κανονισμός»), οι οποίες εξακολουθούν να εκτελούνται σύμφωνα με τους οικείους όρους, και με την εξαίρεση των άμεσων ενισχύσεων στους γεωργούς του Ηνωμένου Βασιλείου για το έτος υποβολής αιτήσεων 2019, το οποίο θα πρέπει να θεωρηθεί μη επιλέξιμο. Σύμφωνα με τον δημοσιονομικό κανονισμό, οι προσκλήσεις υποβολής προτάσεων, οι προσφορές, οι διαγωνισμοί ή άλλες διαδικασίες, καθώς και οποιεσδήποτε επακόλουθες συμφωνίες με το Ηνωμένο Βασίλειο ή με πρόσωπα ή οντότητες που είναι εγκατεστημένα στο Ηνωμένο Βασίλειο ή αποφάσεις υπέρ αυτών, πρέπει να καθορίζουν τους όρους επιλεξιμότητας καθώς και συνέχισης αυτών με αναφορά στον παρόντα κανονισμό.
                  
               
                     (11)
                  
                  
                     Είναι επίσης σκόπιμο να προβλεφθεί ότι η επιλεξιμότητα του Ηνωμένου Βασιλείου και των προσώπων και οντοτήτων που είναι εγκατεστημένα στο Ηνωμένο Βασίλειο, θα συνεχιστεί υπό την προϋπόθεση ότι το Ηνωμένο Βασίλειο θα συνεχίσει να καταβάλλει τη συνεισφορά για το 2019 και ότι μπορούν να διενεργούνται αποτελεσματικά οι έλεγχοι. Εάν δεν πληρούνται πλέον αυτές οι προϋποθέσεις, η Επιτροπή θα πρέπει να λάβει απόφαση στην οποία θα διαπιστώνεται το γεγονός αυτό. Στην περίπτωση αυτή, το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο θα παύσουν να είναι επιλέξιμα για ενωσιακή χρηματοδότηση.
                  
               
                     (12)
                  
                  
                     Είναι επίσης σκόπιμο να προβλεφθεί η συνέχιση το 2019 της επιλεξιμότητας των δράσεων για τις οποίες τα κράτη μέλη ή τα πρόσωπα ή οι οντότητες που είναι εγκατεστημένα στα κράτη μέλη λαμβάνουν ενωσιακά κονδύλια και οι οποίες σχετίζονται με το Ηνωμένο Βασίλειο. Ωστόσο, η ενδεχόμενη μη αποδοχή από το Ηνωμένο Βασίλειο των ελέγχων θα πρέπει να αποτελεί στοιχείο που θα ληφθεί υπόψη για τους σκοπούς της χρηστής δημοσιονομικής διαχείρισης κατά την αξιολόγηση της υλοποίησης αυτών των δράσεων.
                  
               
                     (13)
                  
                  
                     Οι δράσεις θα πρέπει να εξακολουθήσουν να υλοποιούνται σύμφωνα με τους σχετικούς κανόνες που διέπουν τέτοιου τύπου δράσεις, συμπεριλαμβανομένου του δημοσιονομικού κανονισμού. Ως εκ τούτου, για τους σκοπούς της εφαρμογής των εν λόγω κανόνων, είναι αναγκαίο το Ηνωμένο Βασίλειο να αντιμετωπίζεται ως κράτος μέλος.
                  
               
                     (14)
                  
                  
                     Δεδομένου ότι οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, μπορούν όμως να επιτευχθούν καλύτερα σε επίπεδο Ένωσης εφόσον αφορούν τον προϋπολογισμό της Ένωσης και προγράμματα και δράσεις που υλοποιούνται από την Ένωση, η Ένωση μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 ΣΕΕ. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών.
                  
               
                     (15)
                  
                  
                     Για να εξασφαλιστεί κάποια περιορισμένη ευελιξία, η εξουσία έκδοσης πράξεων δυνάμει του άρθρου 290 ΣΛΕΕ θα πρέπει να ανατεθεί στην Επιτροπή όσον αφορά πιθανή παράταση των προθεσμιών που ορίζονται στο άρθρο 2 παράγραφος 1 στοιχεία α), β) και γ) πρώτο εδάφιο, καθώς και τροποποιήσεις στο χρονοδιάγραμμα πληρωμών για τους μήνες μετά τον Αύγουστο του 2019. Είναι ιδιαίτερα σημαντικό η Επιτροπή να διεξαγάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (3). Πιο συγκεκριμένα, προκειμένου να εξασφαλιστεί η ισότιμη συμμετοχή στην προετοιμασία των κατ' εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ' εξουσιοδότηση πράξεων. Όταν, σε περίπτωση απειλής σοβαρής διαταραχής στην εκτέλεση και τη χρηματοδότηση του προϋπολογισμού της Ένωσης το 2019, το απαιτούν επιτακτικοί λόγοι επείγουσας ανάγκης, η κατ' εξουσιοδότηση πράξη θα πρέπει να τεθεί σε ισχύ χωρίς καθυστέρηση και να εφαρμοστεί εφόσον δεν διατυπωθεί αντίρρηση από το Ευρωπαϊκό Κοινοβούλιο ή το Συμβούλιο.
                  
               
                     (16)
                  
                  
                     Προκειμένου να αποφευχθεί οποιαδήποτε περιττή διαταραχή για τους δικαιούχους των προγραμμάτων δαπανών και άλλων δράσεων της ΕΕ κατά την ημερομηνία της αποχώρησης του Ηνωμένου Βασιλείου από την Ένωση, ο παρών κανονισμός θα πρέπει να τεθεί σε ισχύ επειγόντως από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης και θα πρέπει να ισχύσει από την επομένη της ημέρας κατά την οποία οι Συνθήκες παύουν να ισχύουν στο Ηνωμένο Βασίλειο και εντός αυτού, εκτός εάν η συμφωνία αποχώρησης με το Ηνωμένο Βασίλειο έχει τεθεί σε ισχύ μέχρι την ημερομηνία αυτή. Δεδομένου ότι κατά την ημερομηνία της αποχώρησης, ο εγκριθείς προϋπολογισμός της Ένωσης, που προβλέπει τη συμμετοχή του Ηνωμένου Βασιλείου στη χρηματοδότησή του, καλύπτει μόνο το 2019, θα πρέπει να εφαρμόζεται μόνο στην επιλεξιμότητα για το έτος 2019,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός θεσπίζει κανόνες σχετικά με την εκτέλεση και τη χρηματοδότηση του γενικού προϋπολογισμού της Ένωσης («ο προϋπολογισμός») το 2019 σε σχέση με την αποχώρηση του Ηνωμένου Βασιλείου από την Ένωση και σχετικά με τις δράσεις που τελούν υπό άμεση, έμμεση και επιμερισμένη διαχείριση για τις οποίες η επιλεξιμότητα πληρούται μέσω της συμμετοχής του Ηνωμένου Βασιλείου στην Ένωση την ημερομηνία κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού («ημερομηνία αποχώρησης»).
            
            
               2.   Ο παρών κανονισμός εφαρμόζεται με την επιφύλαξη των προγραμμάτων εδαφικής συνεργασίας που καλύπτονται από τον κανονισμό (ΕΕ) 2019/491 του Ευρωπαϊκού Κοινοβουλίου και του Συμβουλίου (4) και των δραστηριοτήτων μαθησιακής κινητικότητας στο πλαίσιο του προγράμματος Erasmus+ που καλύπτονται από τον κανονισμό (ΕΕ) 2019/499 του Ευρωπαϊκού Κοινοβουλίου και του Συμβουλίου (5).
            
         
         
            Άρθρο 2
            Προϋποθέσεις επιλεξιμότητας
            
               1.   Όταν το Ηνωμένο Βασίλειο ή πρόσωπα ή οντότητες που είναι εγκατεστημένα στο Ηνωμένο Βασίλειο λαμβάνουν ενωσιακά κονδύλια στο πλαίσιο δράσης που υλοποιείται υπό καθεστώς άμεσης, έμμεσης ή επιμερισμένης διαχείρισης σύμφωνα με τις νομικές δεσμεύσεις που έχουν υπογραφεί ή αναληφθεί πριν από την ημερομηνία της αποχώρησης και η επιλεξιμότητα βάσει της εν λόγω δράσης εξαρτάται από τη συμμετοχή του Ηνωμένου Βασιλείου στην Ευρωπαϊκή Ένωση, εξακολουθούν να είναι επιλέξιμα για ενωσιακή χρηματοδότηση για επιλέξιμες δαπάνες πραγματοποιούμενες το 2019 μετά την ημερομηνία αποχώρησης, εάν πληρούνται οι ακόλουθες προϋποθέσεις και εφόσον δεν έχει τεθεί σε ισχύ απόφαση του άρθρου 3 παράγραφος 2:
               
                           α)
                        
                        
                           το Ηνωμένο Βασίλειο έχει επιβεβαιώσει γραπτώς στην Επιτροπή το αργότερο έως τις 30 Απριλίου 2019 ότι θα συνεισφέρει σε ευρώ το ποσό που εμφανίζεται στη γραμμή «Ηνωμένο Βασίλειο» και στη στήλη «Σύνολο ιδίων πόρων» του πίνακα 7 του μέρους «A. Εισαγωγή και χρηματοδότηση του γενικού προϋπολογισμού της Ένωσης» του τμήματος εσόδων του προϋπολογισμού για το 2019 όπως προβλέπεται στον γενικό προϋπολογισμό της Ευρωπαϊκής Ένωσης για το οικονομικό έτος 2019 (6), όπως εγκρίθηκε στις 12 Δεκεμβρίου 2018, μείον το ποσό των ιδίων πόρων που αποδόθηκε από το Ηνωμένο Βασίλειο για το οικονομικό έτος 2019 πριν από την ημερομηνία αποχώρησης, σύμφωνα με το χρονοδιάγραμμα πληρωμών που προβλέπεται στον παρόντα κανονισμό·
                        
                     
                           β)
                        
                        
                           το Ηνωμένο Βασίλειο έχει καταβάλει το αργότερο έως τις 13 Μαΐου 2019 στον λογαριασμό που ορίζει η Επιτροπή την πρώτη πληρωμή που αντιστοιχεί στη δόση που αναφέρεται στο δεύτερο εδάφιο της παρούσας παραγράφου επί το αποτέλεσμα των ακόλουθων: τον αριθμό των ολόκληρων μηνών μεταξύ της ημερομηνίας αποχώρησης και του τέλους του 2019 μείον τον αριθμό των μηνών μεταξύ του μήνα την πρώτης πληρωμής, εξαιρουμένου του εν λόγω μήνα, και του τέλους του έτους 2019·
                        
                     
                           γ)
                        
                        
                           το Ηνωμένο Βασίλειο έχει επιβεβαιώσει γραπτώς στην Επιτροπή το αργότερο έως τις 30 Απριλίου 2019 τη δέσμευση ότι θα συνεχίσει να δέχεται τους ελέγχους που καλύπτουν ολόκληρη την περίοδο των προγραμμάτων και των δράσεων, σύμφωνα με τους ισχύοντες κανόνες· και
                        
                     
                           δ)
                        
                        
                           η Επιτροπή έχει εκδώσει την απόφαση που αναφέρεται στην παράγραφο 2, με την οποία επιβεβαιώνεται ότι πληρούνται οι προϋποθέσεις που αναφέρονται στα στοιχεία α), β) και γ) του παρόντος εδαφίου.
                        
                     Το ποσό που αναφέρεται στο στοιχείο α) του πρώτου εδαφίου κατανέμεται σε ισόποσες δόσεις. Ο αριθμός των δόσεων πρέπει να αντιστοιχεί στον αριθμό των ολόκληρων μηνών που μεσολαβούν από την ημερομηνία της αποχώρησης μέχρι το τέλος του έτους 2019.
               Το ποσό που αναφέρεται στο στοιχείο α) του πρώτου εδαφίου εγγράφεται στον γενικό προϋπολογισμό της Ένωσης ως λοιπά έσοδα, έπειτα από την αφαίρεση συγκεκριμένου ποσού με σκοπό τη διασφάλιση της κατανομής του προϋπολογισμού, όπως προβλέπεται στη στήλη «Σύνολο ιδίων πόρων» του πίνακα που αναφέρεται στο στοιχείο α) του πρώτο εδαφίου και σύμφωνα με τις ειδικές πρακτικές ρυθμίσεις που ορίζονται για τον σκοπό αυτόν.
               Η δέσμευση που αναφέρεται στο στοιχείο γ) του πρώτου εδαφίου περιλαμβάνει ιδίως τη συνεργασία για την προστασία των οικονομικών συμφερόντων της Ένωσης και την αποδοχή των δικαιωμάτων της Επιτροπής, του Ελεγκτικού Συνεδρίου και της Ευρωπαϊκής Υπηρεσίας Καταπολέμησης της Απάτης όσον αφορά την πρόσβαση σε δεδομένα και έγγραφα σχετικά με τις συνεισφορές της Ένωσης και τη διενέργεια ελέγχων.
            
            
               2.   Η Επιτροπή εκδίδει απόφαση σχετικά με το κατά πόσον πληρούνται οι προϋποθέσεις που ορίζονται στην παράγραφο 1 πρώτο εδάφιο στοιχεία α), β) και γ).
            
            
               3.   Ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 7 όσον αφορά την παράταση των προθεσμιών που ορίζονται στην παράγραφο 1 πρώτο εδάφιο στοιχεία α), β) και γ) του παρόντος άρθρου.
               Όταν, σε περίπτωση απειλής σοβαρής διαταραχής στην εκτέλεση και τη χρηματοδότηση του προϋπολογισμού της Ένωσης το 2019, το απαιτούν επιτακτικοί λόγοι επείγουσας ανάγκης, εφαρμόζεται στις κατ' εξουσιοδότηση πράξεις που θεσπίζονται σύμφωνα με την παρούσα παράγραφο η διαδικασία που προβλέπεται στο άρθρο 8.
            
         
         
            Άρθρο 3
            Συνέχιση της επιλεξιμότητας του Ηνωμένου Βασιλείου και των εγκατεστημένων στο Ηνωμένο Βασίλειο προσώπων και οντοτήτων
            
               1.   Η επιλεξιμότητα του Ηνωμένου Βασιλείου και των εγκατεστημένων στο Ηνωμένο Βασίλειο προσώπων και οντοτήτων, που καθορίζεται σύμφωνα με το άρθρο 2 συνεχίζεται κατά το έτος 2019, εφόσον πληρούνται οι ακόλουθοι όροι:
               
                           α)
                        
                        
                           το Ηνωμένο Βασίλειο έχει καταβάλει, μετά την πρώτη πληρωμή που πραγματοποιείται σύμφωνα με το άρθρο 2 παράγραφος 1 πρώτο εδάφιο στοιχείο β) στον λογαριασμό που έχει ορίσει η Επιτροπή, το ποσό της μηνιαίας δόσης που αναφέρεται στο άρθρο 2 παράγραφος 1 δεύτερο εδάφιο την πρώτη εργάσιμη ημέρα κάθε μήνα έως τον Αύγουστο του 2019·
                        
                     
                           β)
                        
                        
                           το Ηνωμένο Βασίλειο έχει καταβάλει, στον λογαριασμό που έχει ορίσει η Επιτροπή, την πρώτη εργάσιμη ημέρα του Σεπτεμβρίου 2019 τις υπολειπόμενες μηνιαίες δόσεις που αναφέρονται στο άρθρο 2 παράγραφος 1 δεύτερο εδάφιο, εκτός εάν η Επιτροπή γνωστοποιήσει στο Ηνωμένο Βασίλειο διαφορετικό χρονοδιάγραμμα πληρωμών για την εν λόγω πληρωμή έως τις 31 Αυγούστου 2019· και
                        
                     
                           γ)
                        
                        
                           δεν έχουν παρατηρηθεί σημαντικές ελλείψεις κατά τη διενέργεια των ελέγχων που αναφέρονται στο άρθρο 2 παράγραφος 1 πρώτο εδάφιο στοιχείο γ).
                        
                     
            
               2.   Όταν μία ή περισσότερες προϋποθέσεις της παραγράφου 1 δεν πληρούνται, η Επιτροπή εκδίδει σχετική απόφαση. Η απόφαση αυτή δημοσιεύεται στην Επίσημη Εφημερίδα της Ευρωπαϊκής Ένωσης.
               Από την ημερομηνία έναρξης ισχύος της απόφασης που αναφέρεται στο πρώτο εδάφιο της παρούσας παραγράφου, το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο, παύουν να είναι επιλέξιμα βάσει της παραγράφου 1 του παρόντος άρθρου, και σύμφωνα με τα άρθρα 2 και 4, οι δράσεις παύουν να είναι επιλέξιμες βάσει του άρθρου 6 παράγραφος 2, και το άρθρο 5 παύει να ισχύει.
            
            
               3.   Ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 7 σχετικά με το διαφορετικό χρονοδιάγραμμα πληρωμών για την πληρωμή που αναφέρεται στο στοιχείο β) της παραγράφου 1 του παρόντος άρθρου.
               Όταν, σε περίπτωση απειλής σοβαρής διαταραχής στην εκτέλεση και τη χρηματοδότηση του προϋπολογισμού της Ένωσης το 2019, το απαιτούν επιτακτικοί λόγοι επείγουσας ανάγκης, εφαρμόζεται στις κατ' εξουσιοδότηση πράξεις που θεσπίζονται σύμφωνα με την παρούσα παράγραφο η διαδικασία που προβλέπεται στο άρθρο 8.
            
         
         
            Άρθρο 4
            Συμμετοχή σε προσκλήσεις υποβολής προτάσεων και επιλεξιμότητα των δαπανών που προκύπτουν
            
               1.   Από την ημερομηνία έναρξης ισχύος της απόφασης που αναφέρεται στο άρθρο 2 παράγραφος 1 πρώτο εδάφιο στοιχείο δ), και εφόσον δεν έχει αρχίσει να ισχύει απόφαση κατά το άρθρο 3 παράγραφος 2, το Ηνωμένο Βασίλειο ή εγκατεστημένα στο Ηνωμένο Βασίλειο πρόσωπα και οντότητες είναι επιλέξιμα το 2019 σε σχέση με τους όρους που τίθενται σε οποιοδήποτε διαγωνισμό ή σε οποιαδήποτε πρόσκληση υποβολής προτάσεων ή προσφορών ή άλλη διαδικασία που είναι δυνατόν να οδηγήσει σε χρηματοδότηση από τον προϋπολογισμό της ΕΕ στον ίδιο βαθμό που είναι και τα κράτη μέλη και οι οντότητες των κρατών μελών, είναι δε επιλέξιμα για ενωσιακή χρηματοδότηση για επιλέξιμες δαπάνες που πραγματοποιούνται το 2019.
               Παρά τα προβλεπόμενα στο πρώτο εδάφιο:
               
                           α)
                        
                        
                           συμβάσεις που υπογράφονται κατ' εφαρμογή του τίτλου VII του δημοσιονομικού κανονισμού πριν από το τέλος του 2019 εκτελούνται σύμφωνα με τους όρους τους και μέχρι τη λήξη τους·
                        
                     
                           β)
                        
                        
                           δαπάνες όσον αφορά το καθεστώς άμεσων ενισχύσεων του Ηνωμένου Βασιλείου για το έτος υποβολής αιτήσεων 2019 σύμφωνα με τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (7), δεν πρέπει να είναι επιλέξιμες για ενωσιακή χρηματοδότηση.
                        
                     
            
               2.   Το πρώτο εδάφιο της παραγράφου 1 δεν εφαρμόζεται:
               
                           α)
                        
                        
                           όταν η συμμετοχή περιορίζεται στα κράτη μέλη και σε πρόσωπα ή οντότητες που έχουν εγκατασταθεί στα κράτη μέλη για λόγους ασφάλειας,
                        
                     
                           β)
                        
                        
                           σε χρηματοδοτικές πράξεις που πραγματοποιούνται στο πλαίσιο των χρηματοδοτικών μέσων που αποτελούν αντικείμενο άμεσης ή έμμεσης διαχείρισης του τίτλου X του δημοσιονομικού κανονισμού ή σε χρηματοδοτικές πράξεις εγγυημένες από τον προϋπολογισμό της Ένωσης στο πλαίσιο του Ευρωπαϊκού Ταμείου Στρατηγικών Επενδύσεων (ΕΤΣΕ), που συστάθηκε με τον κανονισμό (ΕΕ) 2015/1017 του Ευρωπαϊκού Κοινοβουλίου και του Συμβουλίου (8) ή στο πλαίσιο του Ευρωπαϊκού Ταμείου για τη Βιώσιμη Ανάπτυξη (ΕΤΒΑ), που συστάθηκε με τον κανονισμό (ΕΕ) 2017/1601 του Ευρωπαϊκού Κοινοβουλίου και του Συμβουλίου (9).
                        
                     
         
         
            Άρθρο 5
            Λοιπές απαραίτητες προσαρμογές
            Εάν πληρούνται οι προϋποθέσεις του άρθρου 2 παράγραφος 1 και εφόσον δεν έχει αρχίσει να ισχύει απόφαση κατά το άρθρο 3 παράγραφος 2, για τους σκοπούς της εφαρμογής οποιουδήποτε εκ των κανόνων που διέπουν τις δράσεις οι οποίες διεξάγονται βάσει των νομικών δεσμεύσεων που αναφέρονται στο άρθρο 2 παράγραφος 1, τους διαγωνισμούς που αναφέρονται στο άρθρο 4, καθώς και τις δράσεις οι οποίες διεξάγονται στο πλαίσιο των νομικών δεσμεύσεων που υπογράφηκαν ή εγκρίθηκαν σε συνέχεια των διαγωνισμών που αναφέρονται στο άρθρο 4, που απαιτούνται για την εφαρμογή του άρθρου 2 παράγραφος 1 και του άρθρου 4 παράγραφος 1, το Ηνωμένο Βασίλειο απολαύει μεταχείρισης ως κράτος μέλος που υπόκειται στις διατάξεις του παρόντος κανονισμού.
            Ωστόσο, το Ηνωμένο Βασίλειο ή οι εκπρόσωποι του Ηνωμένου Βασιλείου δεν επιτρέπεται να συμμετέχουν σε οποιαδήποτε επιτροπή η οποία επικουρεί στη διαχείριση σύμφωνα με τους κανόνες της σχετικής βασικής πράξης ή σε ομάδες εμπειρογνωμόνων ή λοιπών φορέων που παρέχουν συμβουλές για τα προγράμματα ή τις δράσεις, εξαιρουμένων των επιτροπών παρακολούθησης ή παρεμφερών επιτροπών ειδικών για τα συγκεκριμένα επιχειρησιακά, εθνικά ή παρεμφερή προγράμματα στο πλαίσιο της επιμερισμένης διαχείρισης.
         
         
            Άρθρο 6
            Επιλεξιμότητα των δράσεων που αφορούν το Ηνωμένο Βασίλειο, όταν τα κράτη μέλη ή τα εγκατεστημένα στα κράτη μέλη πρόσωπα ή οντότητες λαμβάνουν ενωσιακή χρηματοδότηση
            
               1.   Οι δράσεις στο πλαίσιο της άμεσης, έμμεσης και επιμερισμένης διαχείρισης, για τις οποίες τα κράτη μέλη ή τα εγκατεστημένα στα κράτη μέλη πρόσωπα ή οντότητες λαμβάνουν ενωσιακή χρηματοδότηση στο πλαίσιο των νομικών δεσμεύσεων που υπογράφηκαν ή εγκρίθηκαν πριν από την ημερομηνία αποχώρησης και για τις οποίες η επιλεξιμότητα πληρούται μέσω της συμμετοχής του Ηνωμένου Βασιλείου στην Ένωση κατά την ημερομηνία αποχώρησης, είναι επιλέξιμες για ενωσιακή χρηματοδότηση για επιλέξιμες δαπάνες που προκύπτουν το 2019 από την ημερομηνία αποχώρησης.
            
            
               2.   Οι δράσεις για τις οποίες πληρούται ο όρος επιλεξιμότητας του ελάχιστου αριθμού συμμετεχόντων από διάφορα κράτη μέλη σε μια κοινοπραξία, κατά την ημερομηνία αποχώρησης, μέσω μέλους της κοινοπραξίας, πρόσωπο ή οντότητα, το οποίο είναι εγκατεστημένο στο Ηνωμένο Βασίλειο είναι επιλέξιμες για ενωσιακή χρηματοδότηση για επιλέξιμες δαπάνες που προκύπτουν το 2019 εάν πληρούνται οι προϋποθέσεις του άρθρου 2 παράγραφος 1 και εφόσον δεν έχει τεθεί σε ισχύ απόφαση του άρθρου 3 παράγραφος 2.
            
            
               3.   Η μη τήρηση της προϋπόθεσης που αναφέρεται στο άρθρο 2 παράγραφος 1 πρώτο εδάφιο στοιχείο γ) ή μία απόφαση της Επιτροπής κατά το άρθρο 3 παράγραφος 2, σχετικά με τη μη τήρηση των προϋποθέσεων που αναφέρονται στο άρθρο 3 παράγραφος 1 στοιχείο γ), πρέπει να λαμβάνονται υπόψη από τον αρμόδιο διατάκτη για την αξιολόγηση της ενδεχόμενης σοβαρής έλλειψης συμμόρφωσης με τις βασικές υποχρεώσεις κατά την εκτέλεση της νομικής δέσμευσης που αναφέρεται στην παράγραφο 1 του παρόντος άρθρου.
            
         
         
            Άρθρο 7
            Άσκηση της εξουσιοδότησης
            
               1.   Ανατίθεται στην Επιτροπή η εξουσία να εκδίδει κατ' εξουσιοδότηση πράξεις υπό τους όρους του παρόντος άρθρου.
            
            
               2.   Η εξουσία έκδοσης των κατ' εξουσιοδότηση πράξεων που αναφέρονται στα άρθρα 2 και 3 ανατίθεται στην Επιτροπή για απροσδιόριστο χρονικό διάστημα από την ημερομηνία έναρξης ισχύος του παρόντος κανονισμού.
            
            
               3.   Η εξουσιοδότηση που προβλέπεται στα άρθρα 2 και 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης τερματίζει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ' εξουσιοδότηση πράξεων που ισχύουν ήδη.
            
            
               4.   Πριν από την έκδοση κατ' εξουσιοδότηση πράξης, η Επιτροπή ζητεί τη γνώμη των εμπειρογνωμόνων που ορίζονται από τα κράτη μέλη, σύμφωνα με τις αρχές που προβλέπονται στη διοργανική συμφωνία, της 13ης Απριλίου 2016, για τη βελτίωση του νομοθετικού έργου.
            
            
               5.   Μόλις εκδώσει μια κατ' εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
            
            
               6.   Η κατ' εξουσιοδότηση πράξη που εκδίδεται σύμφωνα με τα άρθρα 2 και 3 τίθεται σε ισχύ εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή από το Συμβούλιο εντός ενός μηνός από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή εάν, προτού λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η εν λόγω προθεσμία παρατείνεται κατά έναν μήνα με πρωτοβουλία του Ευρωπαϊκού Κοινοβουλίου ή του Συμβουλίου.
            
         
         
            Άρθρο 8
            Επείγουσα διαδικασία
            
               1.   Οι κατ' εξουσιοδότηση πράξεις που εκδίδονται σύμφωνα με το παρόν άρθρο τίθενται σε ισχύ αμελλητί και εφαρμόζονται επί όσο χρονικό διάστημα δεν προβάλλεται αντίρρηση σύμφωνα με την παράγραφο 2. Στην κοινοποίηση κατ' εξουσιοδότηση πράξης στο Ευρωπαϊκό Κοινοβούλιο και στο Συμβούλιο εκτίθενται οι λόγοι για τους οποίους γίνεται χρήση της διαδικασίας επείγοντος.
            
            
               2.   Το Ευρωπαϊκό Κοινοβούλιο ή το Συμβούλιο δύνανται να προβάλουν αντιρρήσεις σχετικά με κατ' εξουσιοδότηση πράξη με τη διαδικασία του άρθρου 7 παράγραφος 6. Στην περίπτωση αυτή η Επιτροπή καταργεί την πράξη αμέσως μόλις της κοινοποιηθεί η περί αντιρρήσεων απόφαση του Ευρωπαϊκού Κοινοβουλίου ή του Συμβουλίου.
            
         
         
            Άρθρο 9
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την ημερομηνία που έπεται εκείνης κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού σύμφωνα με το άρθρο 50 παράγραφος 3 της ΣΕΕ.
            Ωστόσο, ο παρών κανονισμός δεν εφαρμόζεται εάν, πριν από την ημερομηνία που αναφέρεται στη δεύτερη παράγραφο του παρόντος άρθρου, έχει συναφθεί συμφωνία αποχώρησης με το Ηνωμένο Βασίλειο σύμφωνα με το άρθρο 50 παράγραφος 2 της ΣΕΕ.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 9 Ιουλίου 2019.
            
               
                  Για το Συμβούλιο
               
               
                  Ο Πρόεδρος
               
               M. LINTILÄ
            
         
         
            (1)  Έγκριση της 17ης Απριλίου 2019 (δεν έχει ακόμα δημοσιευτεί στην Επίσημη Εφημερίδα).
         
            (2)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (3)  ΕΕ L 123 της 12.5.2016, σ. 1.
         
            (4)  Κανονισμός (ΕΕ) 2019/491 του Ευρωπαϊκού Κοινοβουλίου και του Συμβουλίου, της 25ης Μαρτίου 2019, για την εξασφάλιση της συνέχισης των προγραμμάτων εδαφικής συνεργασίας PEACE IV (Ιρλανδία-Ηνωμένο Βασίλειο) και Ηνωμένο Βασίλειο-Ιρλανδία (Ιρλανδία-Βόρεια Ιρλανδία-Σκωτία) στο πλαίσιο της αποχώρησης του Ηνωμένου Βασιλείου από την Ένωση (ΕΕ L 85 Ι της 27.3.2019, σ. 1).
         
            (5)  Κανονισμός (ΕΕ) 2019/499 του Ευρωπαϊκού Κοινοβουλίου και του Συμβουλίου, της 25ης Μαρτίου 2019, για τη θέσπιση διατάξεων σχετικά με τη συνέχιση των εν εξελίξει δραστηριοτήτων μαθησιακής κινητικότητας του προγράμματος Erasmus+ που θεσπίσθηκε με τον κανονισμό (ΕΕ) αριθ. 1288/2013, στο πλαίσιο της αποχώρησης του Ηνωμένου Βασιλείου από την Ένωση (ΕΕ L 85 Ι της 27.3.2019, σ. 32).
         
            (6)  Τελική έγκριση (ΕΕ, Ευρατόμ) 2019/333 του γενικού προϋπολογισμού της Ευρωπαϊκής Ένωσης για το οικονομικό έτος 2019 (ΕΕ L 67 της 7.3.2019, σ. 1).
         
            (7)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
         
            (8)  Κανονισμός (ΕΕ) 2015/1017 του Ευρωπαϊκού Κοινοβουλίου και του Συμβουλίου, της 25ης Ιουνίου 2015, για το Ευρωπαϊκό Ταμείο Στρατηγικών Επενδύσεων, τον Ευρωπαϊκό Κόμβο Επενδυτικών Συμβουλών και την Ευρωπαϊκή Πύλη Επενδυτικών Έργων και την τροποποίηση των κανονισμών (ΕΕ) αριθ. 1291/2013 και (ΕΕ) αριθ. 1316/2013 — το Ευρωπαϊκό Ταμείο Στρατηγικών Επενδύσεων (ΕΕ L 169 της 1.7.2015, σ. 1).
         
            (9)  Κανονισμός (ΕΕ) 2017/1601 του Ευρωπαϊκού Κοινοβουλίου και του Συμβουλίου, της 26ης Σεπτεμβρίου 2017, για τη θέσπιση του Ευρωπαϊκού Ταμείου για τη Βιώσιμη Ανάπτυξη (ΕΤΒΑ), της εγγύησης του ΕΤΒΑ και του Ταμείου Εγγυήσεων του ΕΤΒΑ (ΕΕ L 249 της 27.9.2017, σ. 1).